google/wiki40b huggingface dataset:
490 Βέριτας

Φυσικά χαρακτηριστικά

Η μέση διάμετρος της Βέριτας εκτιμάται σε 115,5 χιλιόμετρα (από δεδομένα του IRAS) ως 121 (από δεδομένα επιπροσθήσεων), ενώ η μάζα της σε 1,62 τετράκις εκατομμύριο τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,062 (από δεδομένα του IRAS). Η Βέριτας περιστρέφεται γύρω από τον εαυτό της μία φορά κάθε 7 ώρες και 56 λεπτά. Η μέση θερμοκρασία στην επιφάνειά της εκτιμάται σε 115 περίπου βαθμούς Κελσίου κάτω από το μηδέν.
Δεσκάτη

Γεωγραφία - Ιστορία

Η Δεσκάτη βρίσκεται στο νοτιοανατολικό άκρο του νομού, κοντά στα όριά του με τους νομούς Κοζάνης, Λάρισας, Τρικάλων και είναι η νοτιότερη κωμόπολη της Μακεδονίας. Είναι κτισμένη σε μικρό οροπέδιο στις νότιες πλαγιές του όρους Καμβούνια. Απέχει 58 χλμ. ΝΑ. από την πρωτεύουσα του νομού τα Γρεβενά, 54 χλμ. ΝΔ. από τα Σέρβια (ν. Κοζάνης), 40,5 χλμ. Δ. από την Ελασσόνα (ν. Λάρισας) και 50 χλμ. ΒΑ. από τη Καλαμπάκα (ν. Τρικάλων) . Διαθέτει χαμηλή οικιστική δόμηση, αρκετό πράσινο και τα γύρω βουνά είναι κατάφυτα από βελανιδιές, πεύκα και έλατα. Το κλίμα της είναι ξηρό και δροσερό τους καλοκαιρινούς μήνες. Οι κάτοικοί της ασχολούνται κυρίως με τη γεωργία (ειδικότερα τα καπνά) και την κτηνοτροφία. 
Από τη Δεσκάτη κατάγονταν οι αγωνιστές οπλαρχηγοί του 1821 και αρματολοί των Χασίων Ψειραίοι.

Διοικητικά - Εκκλησιαστικά

Ως κοινότητα η Δεσκάτη αναγνωρίστηκε το 1918 με έδρα τον οικισμό και ανήκε στον νομό Κοζάνης. Το 1943 υπάγεται στο νομό Λαρίσης και το 1964 με το ΦΕΚ 185Α-30/10/1964 η κοινότητα αναγνωρίζεται σε δήμο που ανήκει πλέον στο νομό Γρεβενών. Σύμφωνα με το σχέδιο Καλλικράτης, μαζί με τα χωριά Άγιο Γεώργιο, Γήλοφο και Διασελλάκι συναποτελούν τη δημοτική κοινότητα Δεσκάτης που ανήκει στην δημοτική ενότητα Δεσκάτης. Σύμφωνα με την απογραφή 2011 η δημοτική κοινότητα έχει πληθυσμό 3.598 κατοίκους ενώ ως οικισμός 3.508 και είναι η δεύτερη μεγαλύτερη πόλη του νομού. Στην απογραφή του 2001 είχε πληθυσμό 4.028 κατοίκους. 
Εκκλησιαστικά η Δεσκάτη ανήκει στην Ιερά Μητρόπολη Ελασσώνος και όταν ο εκάστοτε Μητροπολίτης ιερουργεί εκεί στη φήμη του προστίθεται ο τίτλος "Ελασσώνος και Δεσκάτης"
Unisonic

Ιστορία

Ο Κίσκε ειχε ξαναδουλέψει με τους Ντένις Γουάρντ (μπασο), Κώστα Ζαφειρίου (τυμπανα) στο project Place Vendome. Μετά την δεύτερη κυκλοφορία των Place Vendome το 2009, οι προαναφερόμενοι μουσικοί αποφάσισαν να φτιάξουν ένα συγκρότημα. Ο Γουάρντ πρότεινε τον κιθαρίστα Μάντι Μέϊερ και στις 10 Νοεμβρίου του 2009, δημιουργήθηκαν οι Unisonic. Το συγκρότημα ξεκίνησε μια μικρή περιοδεία τον Ιούνιο του 2010, η οποία σηματοδότησε την επιστροφή του Κίσκε στις μουσικές σκηνές μετά από 17 χρόνια. Τον Μάρτιο του 2011, ο Κάι Χάνσεν μπήκε στο συγκρότημα ως δεύτερος κιθαρίστας και στις 15 Οκτωβρίου η νέα σύνθεση του συγκροτήματος έδωσε την πρώτη της συναυλία στο "Loud Park Festival" στην Ιαπωνία.
Οι Unisonic κυκλοφόρησαν το πρώτο τους EP με τίτλο "Ignition" μαζί με το βίντεο του τραγουδιού "Unisonic" τον Ιανουάριο του 2012. Το πρώτο τους ομότιτλο άλμπουμ κυκλοφόρησε στις 30 Μαρτίου του 2012 και κατέλαβε ψηλές θέσεις στα ιαπωνικά, τα φινλανδικά, τα γερμανικά και τα σουηδικά τσαρτ.
Το συγκρότημα ξεκίνησε την πρώτη του παγκόσμια περιοδεία τον Μάιο του 2012. Η περιοδεία ξεκίνησε στην Νότια Αμερική και συμπεριέλαβε εμφανίσεις στα Ευρωπαϊκά μουσικά φεστιβάλ "Masters of Rock", "Hellfest",  "Rock Hard Festival", "Gods of Metal", "Skogsrojet" και Rockwave Festival. Ακολούθησαν συναυλίες στην Ιαπωνία, Ταϊβάν, Νότια Κορέα, Ρωσία, Ισπανία και Γερμανία.
Οι Unisonic κυκλοφορήσαν το δεύτερο EP τους με τίτλο "For the Kingdom" τον Μάιο του 2014 και το βίντεο για το τραγούδι "Exceptional" τον Ιούλιο. Το δεύτερο άλμπουμ του συγκροτήματος με τίτλο "Light of Dawn",  κυκλοφόρησε την 1 Αυγούστου 2014. Το "Light οf Dawn" κατέλαβε ψηλές θέσεις στα φινλανδικά, τα γερμανικά, τα ελβετικά και τα τσέχικα τσαρτ.
Το συγκρότημα ξεκίνησε μια καλοκαιρινή περιοδεία τον Ιούλιο του 2014 παίζοντας στα μουσικά φεστιβάλ "Μasters Of Rock", "Leyendas del Rock", "Moscow Metal Meeting", "Bang Your Head", "Skogsrojet" και "Rock Pod Kamenom". Ακολούθησε μια Ιαπωνική και Ευρωπαϊκή περιοδεία μαζί με τους Edguy και μια τελευταία συναυλία στο "Knock Out Festival".
Στις 5 Αυγούστου του 2016 οι Unisonic έπαιξαν στο "Wacken Open Air Festival". Η συναυλία ηχογραφήθηκε και κυκλοφόρησε με τον τίτλο Live in Wacken στις 21 Ιουλίου του 2017.
Δέντρο (Θεωρία Γράφων)

Ιδιότητες

Τα δέντρα είναι εξορισμού γράφοι συνεκτικοί και δεν περιέχουν κύκλους. Συνέπεια των ιδιοτήτων αυτών είναι ότι αν ένα δέντρο έχει n κορυφές, τότε έχει n-1 ακμές. Επιπλέον, κάθε δέντρο έχει τουλάχιστον έναν κόμβο βαθμού 1. Βαθμός ενός κόμβου είναι το πλήθος των προσκείμενων σ' αυτόν ακμών.
Ένα δέντρο είναι διμερές γράφημα, δηλαδή οι κορυφές του μπορούν να χωριστούν σε δύο ξένα σύνολα τέτοια, ώστε οι ακμές του γραφήματος να συνδέουν μόνο κορυφές από το ένα σύνολο στο άλλο. Το ένα σύνολο αποτελείται από τους κόμβους που ανήκουν σε άρτιο επίπεδο, ενώ το άλλο σύνολο από τους κόμβους που ανήκουν σε περιττό επίπεδο. Άμεσο επακόλουθο είναι ότι ένα δέντρο είναι 2-χρωματίσιμο. Δηλαδή, οι κόμβοι του μπορούν να χρωματιστούν με τρόπο τέτοιο, ώστε κάθε δύο γειτονικοί κόμβοι να έχουν διαφορετικό χρώμα. Αυτό γίνεται χρωματίζοντας τους κόμβους των άρτιων επιπέδων με ένα χρώμα και τους υπόλοιπους με το άλλο χρώμα.
Κάθε γράφος έχει ένα γεννητικό δέντρο, δηλαδή ένα δέντρο με κορυφές εκείνες του γραφήματος και ακμές υποσύνολο των ακμών του γράφου. Στα σταθμισμένα γραφήματα, ένα συναφές πρόβλημα είναι αυτό της εύρεσης του ελάχιστου γεννητικού δέντρου.

Διάτρεξη δέντρων

Τα δέντρα δεν είναι γραμμικές δομές και για τον λόγο αυτό δεν υπάρχει από τη φύση τους κάποιος γραμμικός τρόπος διαπέρασης των κόμβων τους ή γραμμικής τους διάταξης. Η ύπαρξη πολλαπλών δυνατοτήτων για τη διάταξη ενός κόμβου ως προς τους απογόνους του δημιουργεί διάφορα είδη διελεύσεων/διατάξεων. Ωστόσο τρεις διαφορετικοί τρόποι διαπέρασης των κόμβων ενός δέντρου είναι οι σημαντικότεροι.

Προδιάταξη

Κατά την προδιάταξη (preorder), οι κόμβοι ενός δέντρου διατρέχονται με προτεραιότητα στον πατέρα έναντι του παιδιού. Ο κόμβος εκκίνησης είναι η ρίζα, ως πρόγονος όλων των κόμβων. Η προδιάταξη ενός δέντρου συντακτικής ανάλυσης αντιστοιχεί σε προθεματικές συντάξεις, όπως η Πολωνική γραφή του προτασιακού λογισμού. Επίσης, η προδιάταξη είναι μια πιθανή σειρά διαπέρασης των κόμβων ενός δέντρου με τον αλγόριθμο της αναζήτησης κατά βάθος.

Μεταδιάταξη

Κατά τη μεταδιάταξη (postorder), οι κόμβοι ενός δέντρου διατρέχονται με προτεραιότητα στο παιδί έναντι του πατέρα. Δηλαδή, πριν τη διέλευση από έναν κόμβο, έχουμε διέλθει πρώτα από όλα τα παιδιά του.

Διάταξη κατά επίπεδο

Στην περίπτωση αυτή, η διαπέραση γίνεται ξεκινώντας από το μικρότερο επίπεδο, δηλαδή τη ρίζα. Πρώτα διαπερνώνται όλοι οι κόμβοι ενός επιπέδου και η διαπέραση προχωρά στους κόμβους του επόμενου επιπέδου. Μια αναζήτηση κατά πλάτος διατάσσει τους κόμβους στη σειρά αυτή.
Πάτιο

Το πάτιο (από το ισπανικό: patio, [ˈpatjo]; «αυλή», «προαύλιο», «πλακόστρωτη αυλή») είναι υπαίθριος χώρος, συνήθως πλακοστρωμένος, που χρησιμοποιείται ως χώρος γεύματος ή ως χώρος αναψυχής και γειτονεύει με την κυρίως κατοικία. Με αυτό τον όρο μπορεί επίσης να νοείται και ένα εσωτερικό αίθριο (όπως συμβαίνει σε πολλά ισπανικά σπίτια) ή ένας πλακόστρωτος χώρος μεταξύ της κατοικίας και του κήπου. Τα αίθρια αυτά είναι συνήθως κατασκευασμένα από τούβλα, πλακάκια, σκυρόδεμα, ή φυσικές πέτρες επίστρωσης.

Διεθνείς όροι

Στην Αυστραλία και την Ινδία η λέξη πάτιο χρησιμοποιείται συχνά εννοώντας κάθε είδους εξωτερικό μπαλκόνι ή βεράντα.
Στο Ιράν, ο περσικός όρος που χρησιμοποιείται για το πάτιο είναι «حیات خلوت» (χαγιάτ χαλβάτ) το οποίο μεταφράζεται ως «μικρή, ήσυχη και ιδιωτική αυλή» και είναι συνήθως μια αυλή μέσα στην κατοικία ή μια αυλή περιστοιχισμένη με μάντρα εντός της ιδιοκτησίας, για την προστασία της ιδιωτικής ζωής των γυναικών χωρίς μαντήλα.
Στο Όουλου, στη Φινλανδία, το πάτιο είναι ένας ειδικά διαμορφωμένος με έπιπλα χώρος έξω από μια παμπ ή ένα εστιατόριο. Σε άλλα μέρη της Φινλανδίας οι χώροι αυτοί ονομάζονται «βεράντες».
Χιουντσούλι

Ορειβασία

Το Χιουντσούλι ανακάλυψε ο συν/χης Τζίμι Ρόμπερτς και την κορυφή πάτησε για πρώτη φορά τον Οκτώβριο του 1971 αποστολή με επικεφαλής τον εθελοντή του σώματος των ειρηνευτικών δυνάμεων των ΗΠΑ Κρεγκ Άντερσον (Craig Anderson), μέσω της ΝΑ όψης. Το βουνό θεωρείται από τις δυσκολότερες κορυφές πεζοπορίας από τον Ορειβατικό Σύλλογο του Νεπάλ (ΝΜΑ), εξαιτίας της εγγενούς δυσκολίας στην εύρεση της διαδρομής και τους συναφείς κινδύνους από την ύπαρξη κρεβάς (καλυμμένων παγετωνικών χασμάτων) και διαρκών λιθοπτώσεων.
Δημήτριος Φίλιος

Βιογραφία

Γεννήθηκε το 1844 στα Γιάννενα. Σπούδασε στην Αθήνα και διορίστηκε καθηγητής στη Θεολογική Σχολή της Χάλκης. Από εκεί πήγε στη Γερμανία για να σπουδάσει Αρχαιολογία. Διορίστηκε έφορος των αρχαιοτήτων από την Αρχαιολογική Εταιρεία και κατόπιν από το Κράτος ως έφορος της Ακρόπολης. Σπουδαιότερο έργο του είναι η πρώτη αρχαιολογική ανασκαφή στην Ελευσίνα.
Απεβίωσε το 1907.
Ιώτα

Προέλευση

Προήλθε από το φοινικικό γράμμα γιοδ, που στα φοινικικά σήμαινε χέρι.
Σε αρχαιότερο ελληνικό σύστημα αρίθμησης που ονομάζονταν ακροφωνικό είχε αριθμητική αξία I = 1.
Έχει άμεση σχέση με το γράμμα I,i αλλά και με το J, j άλλων αλφαβήτων.
Στο πολυτονικό σύστημα το συναντάμε και ως υπογεγραμμένη στους καταχρηστικούς διφθόγγους πχ Αι (ᾼ) ως ᾳ, Ηι ως ῃ (ῌ) και Ωι (ῼ) ως ῳ.

Προφορά

Το ι χαρακτηρίζεται δίχρονο φωνήεν.
(Δηλαδή άλλοτε μακρόχρονο και άλλοτε βραχύχρονο, χαρακτηρισμός κυρίως της αρχαίας προφοράς)
Χαριστήρια

Τα Χαριστήρια ή Χαριστήρια Ελευθερίας ήταν γιορτή στην αρχαία Αθήνα προς ανάμνηση και τιμή της απελευθέρωσης από τους τριάκοντα. Γινόταν στις 12 του αττικού μήνα Βοηδρομιών.

Ο εορτασμός

Την γιορτή την αναφέρει ο Πλούταρχος. Την ημέρα αυτή λατρευόταν η Αθηνά. Οι Ελευθερωτές φορώντας τα πολεμικά τους όπλα κάναν πομπή από τον Πειραιά ως το κέντρο της Αθήνας και ακολουθούσε θυσία για την Αθηνά επάνω στην Ακρόπολη.
Ο Τρου

Τοποθεσία

Η Ο Τρου βρίσκεται βρίσκεται βορειοανατολικά της Δομινίκας και βόρεια του Αγίου Ανδρέα. Βρίσκεται νότια του κόλπου Ο Τρου, στον οποίο έδωσε το όνομα.
Άμπελοι Σερρών

Γεωγραφία - Ιστορία

Οι Άμπελοι βρίσκονται προς τα δυτικά όρια με τις Περιφερειακές Ενότητες Κιλκίς και Θεσσαλονίκης. Είναι κτισμένοι στον κάμπο των Σερρών, νότια του ποταμού Στρυμόνα, ανάμεσα στα χωριά Λιβαδοχώρι (Β.), Δημητρίτσι  (ΝΑ.), Τριανταφυλλιά (ΝΔ.) και Καλόκαστρο (Δ.). Απέχουν 17 χλμ. ΒΔ. της Νιγρίτας και 27 χλμ. ΝΔ. των Σερρών. Την περίοδο της τουρκοκρατίας ήταν τσιφλίκι Τούρκου αγά και υπήρξε διοικητικό κέντρο της περιοχής. Με την ανταλλαγή των πληθυσμών, γύρω στα 1924, εγκαταστάθηκαν πρόσφυγες της Ανατολικής Ρωμυλίας και λιγότεροι Πόντιοι και Σαρακατσάνοι.

Ονομασία - Διοικητικά

Το χωριό αναφέρεται επίσημα, μετά την απελευθέρωση, το 1920 στο ΦΕΚ 2Α - 04/01/1920 ως Μακιαίς ή Μακιές ή Μακές να ορίζεται έδρα της ομώνυμης τότε κοινότητας. Το παλιό όνομα που υπήρχε την περίοδο της τουρκοκρατίας, προέρχεται από την τουρκι­κή λέξη Μερκέζ, που σημαίνει κέντρο - διοικητικό κέντρο. Το 1927 μετονομάστηκε σε Βαμβακιά και το 1934 σε Άμπελοι λόγω των πολλών αμπελιών που καλλιεργούνται στην περιοχή. Σύμφωνα με το σχέδιο Καλλικράτης αποτελεί την Τοπική Κοινότητα Αμπέλων που υπάγεται στη Δημοτική Ενότητα Βισαλτίας του Δήμου Βισαλτίας και σύμφωνα με την απογραφή του 2011 έχει πληθυσμό 458 κατοίκους.
Βυζαντινό λουτρό Άνω Πόλης (Θεσσαλονίκη)

Ιστορία

Η κατασκευή του λουτρού υπολογίζεται γύρω στο 1200 ή σύμφωνα με άλλη άποψη στο 1300. Το λουτρό αποτελείται από επιτοίχιους αεραγωγούς για την σωστή ρύθμιση της θερμοκρασίας του αέρα και δεξαμενή. Συνέχισε να λειτουργεί και επί Τουρκοκρατίας κατά την οποία υπέστη μερικές τροποποιήσεις και πήρε την ονομασία Κουλέ Χαμάμ την οποία οφείλει στην συνοικία όπου είναι χτισμένο.  Η χρήση του διακόπηκε κατά τη δεκαετία του 1940. Το 1952 κηρύχτηκε διατηρητέο μνημείο και κατά τη δεκαετία του 1970 έγιναν κάποιες πρώτες εργασίες στο χώρο του λουτρού ενώ ως συνέπεια του σεισμού του 1978 πραγματοποιήθηκαν έργα υποστύλωσης. Το 2002, το κτίσμα αναδείχτηκε μέσω ενεργειών της 9ης Εφορείας Βυζαντινών Αρχαιοτήτων ενώ μετά από νέες εργασίες αποκατάστασης που ξεκίνησαν στις αρχές της δεκαετίας του 2010, κατέστη το 2015 επισκέψιμο προς το κοινό. Το μνημείο υπάγεται στην Εφορεία Βυζαντινών Αρχαιοτήτων της Θεσσαλονίκης και αποτελεί Μνημείο Παγκόσμιας Κληρονομιάς της ΟΥΝΕΣΚΟ.
Δήμος Καρδίτσας

Δημοτικές ενότητες και οικισμοί

Ο Δήμος Καρδίτσας διαιρείται σε 5 «Δημοτικές Ενότητες» (Δ.Ε.), οι οποίες αντιστοιχούν στους 5 συγχωνευθέντες δήμους. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές τοπικές κοινότητες του Δήμου ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.
Πιο συγκεκριμένα (σε αγκύλη ο μόνιμος πληθυσμός, σύμφωνα με την Απογραφή του 2011) :
1603 Νέβα

Φυσικά χαρακτηριστικά

Ο Νέβα έχει μέση διάμετρο που εκτιμάται σε 36,02 χιλιόμετρα και το γεωμετρικό άλβεδό του είναι 0,0594 ± 0,016. Ο φασματικός τύπος του είναι Ch. Ο Νέβα περιστρέφεται γύρω από τον εαυτό του μία φορά κάθε 6,4249 ώρες.
Αμανουλλάχ Μίρζα Κατζάρ

Υπηρεσία στο ρωσικό στρατό

Ο Αμανουλλάχ Μίρζα Κατζάρ γεννήθηκε στις 8 Ιανουαρίου 1857 στην Σούσα της Ρωσικής Αυτοκρατορίας (σήμερα ανήκει στη Δημοκρατία του Αζερμπαϊτζάν). Ήταν ο 17ος γιος του Πρίγκιπα Μπαχμάν Μίρζα Κατζάρ της Περσίας από μια εκ των γυναικών του τελευταίου. Ως εκ τούτου, προκύπτει το οικογενειακό ρωσικό όνομα Περσίντσκιι (λιτ. "της Περσίας"). Η στρατιωτική υπηρεσία του Μίρζα Κατζάρ στις 19 Ιουλίου 1879 στο 164ο Σύνταγμα Πεζικού της Ζαγκατάλα. Το 1883 προήχθη σε ανθυπολοχαγό. Στις 20 Νοεμβρίου 1886 μεταφέρθηκε στο 2ο Τάγμα Πλαστούν των Κοζάκων του Κουμπάν. Στις 9 Μαΐου του 1902 ο Αμανουλλάχ Μίρζα προήχθη σε γιεσαούλ για τις εξαιρετιές ενέργειες και υπηρεσίες του. Στις 16 Απριλίου 1909, έγινε ο στρατιωτικός γιεσαούλ - διοικητής του 9ου Τάγματος του Πλαστούν του Κουμπάν.

Στον Πρώτο Παγκόσμιο Πόλεμο

Κατά τη διάρκεια του Α΄ Παγκοσμίου Πολέμου, ο Αμανουλλάχ Μίρζα Κατζάρ πολέμησε στο Αυστριακό μέτωπο. Για την υπηρεσία του, του απονεμήθηκε το Τάγμα της Αγίας Άννας 2ης τάξης με σπαθιά, το Τάγμα του Αγίου Βλαντιμίρ 3ης Τάξεως με σπαθιά, και το Τάγμα του Αγίου Στανισλάους 3ης Τάξης. Στις 25 Απριλίου 1915, προήχθη στο βαθμό του συνταγματάρχη. Λόγω μιας σοβαρής πληγής στο πόδι του, ο Αμανουλλάχ εστάλη προσωρινά για θεραπεία. Το 1916, επέστρεψε στο μέτωπο. Οχυρώνοντας με το τάγμα του τις μάχες κοντά στο χωριό Μαρχόνοβκα, ο Αμανουλλάχ κατέλαβε χαρακώματα του εχθρού και κατέστρεψε το ανθρώπινο δυναμικό του εχθρού. Κατά τη διάρκεια των επιχειρήσεων στις 5 Νοεμβρίου 1916, του απονεμήθηκε το Σπαθί του Αγίου Γεωργίου. Για την υποδειγματική εξυπηρέτηση, το 1917, ο Αμανουλλάχ Μιρζά Κατζάρ έλαβε τον βαθμό του υποστράτηγου. Μετά την Φεβρουαριανή Επανάσταση, έζησε στην Τιφλίδα και στη Σούσα για κάποιο χρονικό διάστημα.

Υπηρεσία στην Λαϊκή Δημοκρατία του Αζερμπαϊτζάν και μετανάστευση

Αφού η Λαϊκή Δημοκρατία του Αζερμπαϊτζάν (επίσης γνωστή με τη συντομογραφία ΛΔΑ) δημιούργησε το πρώτο της στρατό ως νεοσύστατο κράτος, ο Αμανουλλάχ Μίρζα κατέθεσε αναφορά στις 1 Δεκεμβρίου 1918 στο νεοσύστατο Υπουργείο Πολέμου με αίτημα ένταξης στις ένοπλες δυνάμεις της Λαϊκής Δημοκρατίας του Αζερμπαϊτζάν. Τον Μάρτιο του 1919 ήταν μέρος της έκτακτης διπλωματικής αποστολής της Δημοκρατίας του Αζερμπαϊτζάν. Υπηρέτησε επίσης ως πρόεδρος της κεντρικής παρουσίας υπηρεσίας του στρατού. Στις 27 Ιανουαρίου του 1920, ο υποστράτηγος Αμανουλλάχ Μίρζα Κατζάρ διορίστηκε ως αναπληρωτής αρχηγός της 1ης Μεραρχίας Πεζικού της ΛΔΑ και ως επικεφαλής της φρουράς στοΧανκεντί και τη Σούσα. Ο Αμανουλλάχ Μίρζα επίσης συμμετείχε στην απόκρουση των επιθέσεων των Αρμενικών ενόπλων δυνάμεων στις στρατιωτικές μονάδες της ΛΔΑ τη νύχτα στις 22-23 Μαρτίου 1920.
Μετά την πτώση της ΛΔΑ λόγω της καταστολής της από τους Μπολσεβίκους, ο Αμανουλλάχ Μίρζα Κατζάρ αναγκάστηκε να φύγει για το Ιράν. Ζώντας στην Τεχεράνη, ο Αμανουλλάχ Μίρζα Κατζάρ δίδαξε στη στρατιωτική σχολή, και συμμετείχε στο σχηματισμό του τακτικού Ιρανικού στρατού. Ήταν αντιπρόσωπος του Ματζλίς (Κοινοβούλιο) του Ιράν και ο πρόεδρος της κοινωνίας Ιρανοσοβιετικής φιλίας. Ο Αμανουλλάχ Μίρζα Κατζάρ πέθανε το 1937 στην Τεχεράνη.
Μανδύας (μαλακίων)

Ο μανδύας αποτελεί μέρος της ανατομίας των μαλακίων: είναι το ραχιαίο εξώδερμα που περικλείει τη σπλαχνική μάζα και σχηματίζει τα πτερύγια. 
Σε πολλά είδη μαλακίων η επιδερμίδα του μανδύα εκκρίνει ανθρακικό ασβέστιο και  κοντσιολίνη (πρωτεΐνη οστράκου), και δημιουργεί ένα κέλυφος. Οι γυμνοσάλιαγκες της θάλασσας προοδευτικά χάνουν το κέλυφός τους και απομένει ο μανδύας μόνο. 
Η ονομασία μανδύας, με επίθετο μανδυακός, οφείλεται στην ομοιότητα της δομής με μανδύα (ενδυμασία). Στα περιθώρια του μανδύα, πολύ πέρα από το κύριο μέρος του σώματος, σχηματίζονται πτερύγια και δομές διπλοστοιβάδας εξελιγμένες για διάφορες λειτουργίες, όπως για παράδειγμα, το σιφόνι.

Η κοιλότητα του μανδύα

Η κοιλότητα του μανδύα είναι κεντρικό στοιχείο στη βιολογία των μαλακίων. Η κοιλότητα σχηματίζεται με φούστα του μανδύα, μια διπλή πτυχή του μανδύα που περικλείει έναν υδάτινο χώρο. Εκεί βρίσκονται τα όργανα  του μαλακίου: βράγχια, πρωκτός, οσφράδιο (osphradium), νεφριδιόποροι (nephridiopores), και γονόποροι γεννητικού τρήμματος (gonopores).
Η κοιλότητα του μανδύα λειτουργεί ως αναπνευστικός θάλαμος στα περισσότερα μαλάκια. Στα δίθυρα είναι συνήθως μέρος του συστήματος σίτισης. Σε ορισμένα μαλάκια η κοιλότητα του μανδύα αίθουσα επώασης, και στα κεφαλόποδα και μερικά δίθυρα, όπως τα χτένια, είναι κινητικό όργανο.
Ο μανδύας είναι πολύ μυώδης. Με συστολή του μανδύα, εκτοξεύεται νερό μέσα από ένα σωληνοειδές σιφόνι, τον υπονόμο, που μετακινεί το κεφαλόποδο. Στα γαστερόποδα είναι σαν "πόδι" για μετακίνηση πάνω από την επιφάνεια. Στα Patella το πόδι περιλαμβάνει όλη την κοιλιακή επιφάνεια του ζώου. Το πόδι των δίθυρων είναι όργανο εξελιγμένο μάλλον για σκάψιμο παρά για μετακίνηση.

Σχηματισμός του κέλυφους των μαλακίων

Το κέλυφος συντίθεται από τον μανδύα και αυξάνεται σε μέγεθος και δύναμη καθώς αναπτύσσεται το ζώο. Τα δομικά υλικά του κελύφους εκκρίνονται από τα εκτοδερμικά (επιθηλιακά) κύτταρα του μανδυακού ιστού.
Καλό Κόμμα

Ιδεολογία

Το Καλό Κόμμα χαρακτηρίστηκε ως τουρκικό εθνικιστικό, συντηρητικό και κεμαλιστικό πολιτικό κόμμα που υιοθετεί τον κεντισμό ως την επίσημη πολιτική του θέση. Ωστόσο, θεωρείται γενικά ως κεντροδεξιά πολιτική δύναμη που αποσκοπεί στο να καλύψει το κενό που άφησαν τα παραδοσιακά κόμματα, δηλαδή το κυβερνών Κόμμα Δικαιοσύνης και Ανάπτυξης (AKP) και το Κόμμα Εθνικιστικού Κινήματος (MHP). Οι δηλώσεις διακεκριμένων μελών του κόμματος υιοθέτησαν επίσης μια νέα προοπτική για την τουρκική πολιτική, επικρίνοντας τα καθιερωμένα πολιτικά κόμματα για ανικανότητα, αναποτελεσματικότητα και πόλωση του εκλογικού σώματος.
Αν και το κόμμα χαρακτηρίστηκε ως εθνικιστικό συντηρητικό κατά τη διάρκεια της περιόδου σχηματισμού του, η ιδεολογία του αντιπροσωπεύει τον πολιτικό εθνικισμό και όχι τον έντονο εθνικισμό του MHP. Το κόμμα υιοθετεί την αρμονία μεταξύ των εθνοτικών μειονοτήτων και την ανεκτικότητα για διαφορετικές θρησκείες και περιβάλλοντα, απορρίπτοντας οποιαδήποτε διάκριση λόγω εθνοτικής, φυλετικής ή θρησκευτικής υπόθεσης. Υποστηρίζει ένθερμα τα ιδανικά και τις αρχές του ιδρυτικού προέδρου της Τουρκίας, Μουσταφά Κεμάλ Ατατούρκ, και έχει μια ρίζα που βασίζεται σε μεγάλο βαθμό στη φιλοσοφία του ιδεαλισμού που υποστηρίζει ο Alparslan Türkeş.
Διεθνές Στατιστικό Ινστιτούτο

Το Διεθνές Στατιστικό Ινστιτούτο, ή Διεθνές Ινστιτούτο Στατιστικής (International Statisticat Institute - ISI ) είναι ένα από τα παλαιότερα διεθνή επιστημονικά ιδρύματα. Ιδρύθηκε το 1885, αν και προϋπήρξε διεθνές συνέδριο στατιστικού χαρακτήρα από το 1853, που συνεχίζει να λειτουργεί μέχρι σήμερα αυτόνομα έχοντας μόνιμη έδρα στη Χάγη (Ολλανδία) και κύριο σκοπό την ανάπτυξη και βελτίωση στατιστικών μεθόδων σε παγκόσμιο επίπεδο.

Το ΔΣΙ, ή ΔΙΣ, οργανώνει ανά διετία διεθνές στατιστικό συνέδριο ενώ εκδίδει μια ποικιλία βιβλίων και περιοδικών στατιστικού ενδιαφέροντος.

Δραστηριότητες

Κυριότερες δραστηριότητες του ΔΙΣ είναι η οργάνωση παγκόσμιων συνεδρίων στατιστικής και η έκδοση πλείστων επιστημονικών περιοδικών.
Καρολίνα Πελενδρίτου

Βιογραφία

Γεννήθηκε στις 25 Αυγούστου του 1986 στη Λεμεσό. Ήρθε για πρώτη φορά σε επαφή με την κολύμβηση, το 1995, όταν ήταν 9 χρονών, στο Ναυτικό Όμιλο Λεμεσού. Στα δέκα της χρόνια εντάσσεται στην Κυπριακή Ομοσπονδία Κολύμβησης και πρωτεύει στους Παγκύπριους Αγώνες. Σε αυτή την ηλικία, βρίσκεται αντιμέτωπη με τη μείωση της όρασής της.
Στα 13 της χρόνια, το 1998, η Καρολίνα καταρρίπτει το Παγκύπριο Ρεκόρ Γυναικών στα 50 μ. και στα 100 μ πρόσθιο. Τα ρεκόρ αυτά διατηρούνται μέχρι σήμερα. Την ίδια εποχή αγωνίζεται, με τα χρώματα της Κύπρου, στους Βαλκανικούς Αγώνες Ανδρών και Γυναικών. Καταλαμβάνει το αργυρό μετάλλιο στα 50μ. πρόσθιο και χάλκινο στα 100 μ. πρόσθιο. Την ίδια χρονιά καταλαβάνει την 3η θέση στα 50 μ. πρόσθιο και την 4η θέση στα 100 μ. πρόσθιο στους Πολυεθνείς Αγώνες Νέων και τη 2η θέση στο Διεθνές Meeting "Αλέξανδρος".
To 2001 αγωνίζεται στη Σκυταλοδρομία με την Κυπριακή Ομάδα, στους Αγώνες Μικρών Κρατών Ευρώπης, στο Σαν Μαρίνο. Καταλαμβάνει τη 2η θέση. Το 2002 κερδίζει το χάλκινο μετάλλιο στα 50μ. Πρόσθιο στους Βαλκανικούς Αγώνες Ανδρών και Γυναικών. Καταλαμβάνει, επίσης, την 7η θέση στους Κοινοπολιτειακούς Αγώνες με την Ομάδα Σκυταλοδρομίας της Κύπρου στα 4Χ100 μ. Μικτή.
Ένα χρόνο μετά, το 2002, κερδίζει χάλκινο μετάλλιο στα 50 μ. Πρόσθιο στους Βαλκανικούς Αγώνες ανδρών και γυναικών. Την ίδια χρονιά κατακτά την 7η θέση στα 4Χ100 μ. Μικτή, με την Ομάδα Σκυταλοδρομίας της Κύπρου, στους Κοινοπολιτειακούς Αγώνες.
Μέχρι το 2002, η Καρολίνα αγωνίζεται σε αγώνες για αρτιμελείς, παρά τις δυσκολίες που αντιμετωπίζει λόγω της μείωσης της όρασής της. Το 2002, η Καρολίνα αποφασίζει να ενταχθεί στην Κυπριακή Παραολυμπιακή Ομάδα και τοποθετείται στην κατηγορία S13. Στη συνέχεια πρωτεύει στο Πενελλήνιο Πρωτάθλημα στα 50 μ. Ελεύθερο και στα 100 μ. Πρόσθιο και καταγράφει πανελλήνιο ρεκόρ. Έπειτα, εκπροσωπεί την Κύπρο στους Κοινοπολιτειακούς Αγώνες στα 50 μ. Ελεύθερο και καταγράφει κοινοπολιτειακό ρεκόρ. Το Δεκέμβριο του ίδιου έτους, κατακτά αργυρό μετάλλιο στα 100 μ. Πρόσθιο,καταρρίπτει το πανευρωπαϊκό ρεκόρ και καταλαβάνει την πέμπτη θέση στα 50 μ. Ελεύθερο.
Το Σεπτέμβριο του 2004, στους Παραολυμπιακούς Αγώνες της Αθήνας, η Καρολίνα χαρίζει στην Κύπρο το πρώτο της χρυσό μετάλλιο σε Παραολυμπιακούς Αγώνες. Η Καρολίνα κατακτά την πρώτη θέση στα 100 μ. Πρόσθιο, της κατηγορίας SB13, με χρόνο 1.17.32, πετυχαίνοντας νέο Παραολυμπιακό ρεκόρ.
Στους Παραολυμπιακούς Αγώνες του Πεκίνου, το 2008, η Καρολίνα κερδίζει χρυσό μετάλλιο στα 100 μ. Πρόσθιο, στην κατηγορία SB12. Στην ίδια Παραολυμπιάδα κερδίζει το χάλκινο μετάλλιο στα 200 μ. Μικτή, στην κατηγορία SΜ12.
Το Δεκέμβριο του 2009 η αθλήτρια κατέκτησε το χρυσό μετάλλιο στο παγκόσμιο πρωτάθλημα στα 100 μέτρα πρόσθιο για αθλήτριες με περιορισμένη όραση, στο Ρίο ντε Τζανέιρο, καταρρίπτοντας δύο φορές το παγκόσμιο ρεκόρ.